ORDE do 29 de xullo de 2005 pola que se ditan normas para garantir os servizos esenciais durante a folga convocada polos traballadores da empresa Galaimantsa, S.L., contratada no Servizo de Electromedicina do Complexo Hospitalario de Pontevedra, que se iniciará ás 8.00 horas do día 3 de agosto de 2005, con carácter indefinido.
CONSELLERÍA DE SANIDADE — III. OUTRAS DISPOSICIÓNS — 02/08/2005

O artigo 28.2º da Constitución española recoñece como dereito fundamental da persoa o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde, e diante cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada folga que afecta o persoal da empresa Galaimantsa, S.L., contratada no Servizo de Electromedicina do Complexo Hospitalario de Pontevedra, que se iniciara ás 8.00 horas do día 3 de agosto de 2005, con carácter indefinido, oído o comité de folga,
DISPOÑO:
Artigo 1º
A folga convocada na empresa Galaimantsa, S.L., contratada no Servizo de Electromedicina do Complexo Hospitalario de Pontevedra, que se iniciara ás 8.00 horas do día 3 de agosto de 2005, con carácter indefinido, enténdese condicionada ao mantemento dos servizos mínimos necesarios en adecuada correspondencia cos criterios rectores que se explicitan neste artigo, quedando a súa fixación debidamente motivada no expediente.
Os servizos mínimos que se fixan resultan totalmente imprescindibles para manter a necesaria cobertura asistencial nos servizos afectados, para evitar que se produzan graves prexuízos aos usuarios; tendo en conta ademais que a folga é con carácter indefinido e ten incidencia ao longo de toda a xornada.
As actividades que se realizarían serían:
-As revisións preventivas mínimas.
-O correctivo surxido.
Ambos servizos son necesarios para non producirse unha desatención total do centro nos equipos e aréas críticas e imprescindibles.
Tales mínimos responden á necesidade de compatibilizar o respeto ineludible ao exercicio do dereito á folga coa atención aos usuarios que, baixo ningún concepto, poden quedar desasistidos, polas características do servizo dispensado.
Con tales premisas, os medios persoais necesarios serían os seguintes:
-Hospital Montecelo/quenda de mañá: 1 técnico.
-Hospital Provincial/quenda de mañá: 1 técnico
-Hospital Montecelo e Provincial/quenda de tarde: 1 técnico.
-Fóra da xornada habitual de presenza física, o servizo localizado que se vén prestando normalmente.
Artigo 2º
A designación nominal, con carácter rotatorio, do persoal que deberá cubrir o servizo será determinada pola empresa, procedéndose á súa publicación nos taboleiros de anuncios do centro de traballo e notificada aos profesionais designados.
O profesional designado que desexe exercer o seu dereito de folga poderá instar a substitución da súa designación por outro profesional que voluntariamente acepte o cambio de maneira expresa.
Artigo 3º
Os paros e alteracións no traballo por parte do persoal necesario para o mantemento dos servizos mínimos serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece o persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos centros sanitarios.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 29 de xullo de 2005.
José Manuel González Álvarez
Conselleiro de Sanidade